b"\n_START_ARTICLE_\nMiniatures (Lamote de Grignon)\n_START_SECTION_\nComposici\xc3\xb3\n_START_PARAGRAPH_\nAquest conjunt de peces van ser creades durant l'estada de Lamote de Grignon com a subdirector de l'Orquestra Municipal de Val\xc3\xa8ncia, de la qual en aquells dies el seu pare Joan Lamote de Grignon era el director. Eren peces purament funcionals: Ricard Lamote de Grignon les va pensar com a exercicis previs als assajos d'orquestra per als instrumentistes de vent. Aquestes petites peces no busquen el virtuosisme t\xc3\xa8cnic, sin\xc3\xb3 que la seva finalitat \xc3\xa9s fer un treball de so i afinaci\xc3\xb3. \xc3\x89s a dir, servien per millorar la sonoritat i la solidesa com a grup de la secci\xc3\xb3 de vent de l'orquestra.\n_START_SECTION_\nEstructura\n_START_PARAGRAPH_\nAquesta obra, est\xc3\xa0 formada per cinc volums diferents que contenen les setze miniatures: el primer volum, \xc3\xa9s per a tres flautes; el segon, per a tres clarinets; el tercer, per a dos obo\xc3\xa8s i corn angl\xc3\xa8s; el quart, dos obo\xc3\xa8s, corn angl\xc3\xa8s i tres fagots; i el cinqu\xc3\xa8, per a quatre trompes, tres trompetes, tres trombons i tuba._NEWLINE_Un fet singular \xc3\xa9s que hi ha miniatures que estan transcrites per diferents formacions (per exemple, la miniatura n\xc3\xbamero u la trobem al volum 1, 2 i 3). Un altre aspecte que sobta \xc3\xa9s que en els volums 4 i 5, Ricard Lamote de Grignon juga tamb\xc3\xa9 amb la instrumentaci\xc3\xb3 (veure taula).\n_START_SECTION_\nAltres obres compostes a Val\xc3\xa8ncia\n_START_PARAGRAPH_\nDurant la seva estada a Val\xc3\xa8ncia tamb\xc3\xa9 va compondre les seg\xc3\xbcents obres: Ofrenda (concert per a piano), Fantasia sobre temes de Serrano, Goya - 6 peces desagradables per a 10 solistes i Epitalami (per a cor i orquestra).\n_START_SECTION_\nEnregistraments\n_START_PARAGRAPH_\nLamote de Grignon, R., (2012). Miniatures volum 1 per a tres flautes. A: M\xc3\xbasica de cambra de compositors catalans per a flauta travessera (CD \xc3\xa0udio). Barcelona: Ars Harmonica.\n_START_SECTION_\nPartitures\n_START_PARAGRAPH_\nAquests 5 volums han estat publicats per l'editorial catalana Clivis Publicacions (Primera edici\xc3\xb3: Maig 1998 / Segona edici\xc3\xb3: Abril 2014)."